Democrito

Democrito de Abdera (460 - 370 A.C.; [de-mó-kri-to]; ) nasceva in Thracia, in le citate cruciate de Abdera, que se ubicava in le vias commercial inter le Grecia e le Persia. Post le morte de su patre, ille se dedicava al philosophia, e studiava questiones de logica, psychologia, ethica, politica, pedagogia, theoria del arte, linguistica, mathematica, physica e cosmologia. Discipulo de Leucippo, ille pote esser considerate como le major representante del materialismo grec. Insimul con Leucippo, ille es le principal representante del Schola atomistic grec, que considera le atomo como le principio e ration ultime del materia.

Le fundamento de su pensamento parte del existentia del Esser in permanente movimento intra le vacuo infinite in extension e penetrabile, increate e eterne, e del atomos (ατομος) infinite in numero, que, combinante se un al alteres, forma le cosas que constitue le Esser. Le atomos es increate, eterne, solide e impenetrabile, e vive in eterne agitation. Pro ille, le atomos differe per le forma, ordine e position. Le atomos es illos que determina le nascentia e le morte del cosas per le union e disaggregation; per le ordine e position determina le diversitate e le cambiamento. Isto significa que le cosas formate per le atomos depende del forma e del combination de illos. Le aspectos superficial del atomos explica le colores, sapores, odores e le statos liquide e solide. 

"Per convention, il existe le dulce e le amar, le calide e le frigide. Per convention, il existe le color. In le veritate, illos es le atomos e le vacuo. In le realitate, nos non apprende nihil exactemente, sed solmente quando il ha cambiamento secundo le condition del nostre corpore e del cosas que se chocca con illo o offere resistentia." (fragmento 9)

Pro Democrito, le sensation depende del movimento del atomos. Illo nasce del imagine producite per le currente de atomos. De iste forma, le tacto se revela como le senso plus acute. "Le sapor amar es causate per atomos ronde, molle, parve, cuje circumferentia es, in le realitate, sinuose: tunc, il es al mesme tempore glutinose e viscose. Le sapor salate es causate per atomos grande, non-ronde, sed in alicun casos de puncta acute."

Categoria:Grecos antique
Categoria:Philosophos
Categoria:Physicos